C 288/10
EL
Επίσημη Εφημερίδα της Ευρωπαϊκής Ένωσης
17.8.2023
Αυτή η τροποποίηση του βάρους του προϊόντος αποφασίστηκε προκειμένου να διευκρινιστεί ότι μόνο τα τυριά βάρους άνω του 1 kg μπορούν να διατίθενται στο εμπόριο τεμαχισμένα.
Σκοπός της παρούσας τροποποίησης είναι να εξασφαλιστεί ένα υψηλό πρότυπο παρουσίασης του προϊόντος.
Τα μικρά τυριά δεν είναι κατάλληλα για τεμαχισμό σε τριγωνικά κομμάτια.
Από τη διαίρεση του τυριού των 0,5 kg σε δύο μερίδες των 250 g, για παράδειγμα, θα προέκυπταν δύο ημισέληνοι και όχι ένα μόνο τριγωνικό κομμάτι.
Πρόθεση της ένωσης προστασίας είναι να συνεχίσει να πωλείται το «Pecorino Crotonese» ολόκληρο και/ή σε μερίδες, ως οι μόνες δυνατές μορφές που επιτρέπονται για την παρουσίαση του τυριού στους καταναλωτές.
Η διαίρεση του τυριού σε μερίδες επιταχύνει επίσης τη διαδικασία ωρίμασης, με αποτέλεσμα το μικρό νωπό Pecorino να αποκτά γρήγορα τις ιδιότητες του σχεδόν ημίσκληρου τυριού.
Τα μικρά τυριά ξηραίνονται γρήγορα και χάνουν τα οργανοληπτικά χαρακτηριστικά τους, εκτός εάν υποβληθούν σε επεξεργασία.
Η παρούσα τροποποίηση αφορά το άρθρο 9 των προδιαγραφών προϊόντος (ιδιαίτερα χαρακτηριστικά του λογότυπου) και το σημείο 3.6 (sic) του ενιαίου εγγράφου.
Η τρέχουσα διατύπωση του άρθρου 9 [των προδιαγραφών προϊόντος] και του σημείου 3.6 [sic] του ενιαίου εγγράφου: «Ο λογότυπος του προϊόντος αποτελείται από δύο πεδία: στα αριστερά ένα γραφικό σύμβολο και, στα δεξιά, μια ένδειξη με γράμματα.
Ο λογότυπος τοποθετείται με πυροσφραγίδα ή με τυροκομικές μήτρες στα κεφάλια του τυριού, ενώ η ένδειξη με γράμματα στη ράχη.»
Νέα έκδοση: Άρθρο 9 των προδιαγραφών προϊόντος: «Ο λογότυπος αποτελείται από το πρώτο γράμμα της ένδειξης “Crotone/Crotonese”, δηλαδή το γράμμα “C” στραμμένο στην πλευρά του —με την προσθήκη μικρού σήματος που αναπαριστά ένα μάτι— έτσι ώστε να μοιάζει με το κεφάλι του προβάτου, το οποίο περιβάλλεται από την ένδειξη: “PECORINO CROTONESE DOP [ΠΟΠ]”.
Τα στοιχεία αυτά περικλείονται με τη σειρά τους σε κύκλο που μοιάζει με το σχήμα ολόκληρου τυριού Pecorino.
Η περιφέρεια διακόπτεται στην κάτω δεξιά γωνία από ένα τρίγωνο που αναπαριστά μια φέτα τυριού Pecorino που μόλις κόπηκε.
Το νόημα μεταδίδεται με ευθύ και άμεσο τρόπο.
Πρόκειται για λογότυπο που αναπαριστά ένα τυρί, και ειδικότερα ένα τυρί από πρόβειο γάλα υψηλής ποιότητας.
Η ένδειξη “PECORINO CROTONESE DOP [ΠΟΠ]” απεικονίζεται εκ νέου στο λογότυπο, τοποθετημένη σε δύο γραμμές η μία κάτω από την άλλη, δεξιά ή κάτω από τη “βινιέτα”.
Ο λογότυπος πρέπει πάντοτε να εμφανίζεται στο σύνολό του.
Η χρήση του απλουστευμένου λογότυπου, δηλαδή όταν απουσιάζει ο εξωτερικός λογότυπος, επιτρέπεται αποκλειστικά και μόνο στην έκδοση της “βινιέτας”.
Ωστόσο, το αντίστροφο, δηλαδή ένας λογότυπος που απεικονίζει μόνο την ένδειξη “Pecorino Crotonese”, δεν επιτρέπεται.
Εν κατακλείδι, υπάρχουν τρεις εγκεκριμένες εκδόσεις του λογότυπου: οριζόντια, κατακόρυφη και “βινιέτα”.
Η έκδοση “βινιέτα” του λογότυπου πρέπει να τυπώνεται στο Pecorino με πυροσφραγίδα, τυροκομική μήτρα ή μελανοσφραγίδα κατάλληλη για τρόφιμα σε μία από τις πλευρές του τυριού.
Πρέπει να αναγράφεται ο αλφαριθμητικός κωδικός ταυτοποίησης του τυροκομείου.
Μπορεί να τυπωθεί απευθείας πάνω στο τυρί με τις προαναφερθείσες μεθόδους ή να εμφανίζεται στην ετικέτα.
Η ράχη του τυριού μπορεί να φέρει ένδειξη προαιρετικά.
Επιτρέπεται η αναπαραγωγή του λογότυπου σε αυτό το τμήμα του τυριού με τις καθιερωμένες μεθόδους.»